《吴公蔚将还滁阳出所集述德堂诗作此送之》
宋代·邹浩

述德高堂在何许，述德高人欣可睹。彭州梦破知几年，遗爱远可曾大父。

至今民数旧邦君，每及吴公歌且舞。述而行之德莫穷，定可周流浃天宇。

谁令千里便归休，炯炯此心元自古。四百六十五甲子，貌若岩松傲风雨。

胸中何啻法界宽，普集尘沙诸佛祖。一如一切悉皆如，迥脱拘挛不踰矩。

从横肉眼讵能窥，但见鼻间常栩栩。只应高与老人星，长现升平瑞明主。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。